Kāda ir atšķirība – citu pieņēmumi un tava realitāte? Tava realitāte nosaka tavu dzīvi un tavu domāšanas virzienu, bet mana realitāte nosaka manus pasaules uzskatus, dzīves veidu, uztveri un manas sajūtas. Realitāte nosaka arī vērības, to veidošanās iemeslus, situāciju cēloņus un izraisa rīcības sekas. Savukārt citiem pieder viņu realitāte, viņiem ir viņu domas, rīcība un viņu pasaule. Citiem ir savi uzskati, pieņēmumi un pieredze. Tieši tāpēc apkārtējie cilvēki pasauli redz ar savām acīm un ne reti mēģina savas pojekcijas uzlikt uz tevi, jo viņiem tā vieglāk dzīvot un vienkāršāk izskaidrot visu.. pašiem sev.
Autoritārā Autoritāte. Vēlamie pieņēmumi.
Netici tam cilvēkam, lai kas viņš būtu, kurš spiež tevi uz pasauli skatīties caur savu logu, saviem priekiem un sāpēm, un mēra visu ar savu mērauklu. Izvairies no tiem, kas tev saka – atslābsti, es jau to mēģināju, tev nekas nesanāks! Neklausies tajos, kas stāsta – nedari to, tev to nevajag! Mūc no tiem, kur apgalvo, ka nekas tu neesi vai nevienam neesi vajadzīgs. Uzmanies no tiem, kas tevī saskata to, kā tevī nav, uzspiež tev savus zīmogus un vērtējumus, jo viņi tevī meklē apstiprinājumu paši sev. Tas viss ir viņu spogulis, lai savu vēlamo pieņemtu par tavu esošo.
Atceries, ka dzīvie pieminekļi ar laiku no troņa krīt paši. Autoritātes, kuras pats esi uzcēlis uz sev vien zināma pejedestāla, par sev vien zināmiem sasniegumiem, kritīs negaidot. Un tu nodomā, kā var tā būt, ka tikai tagad tev pēkšņi atvērās acis, un tu visu ieraudzīji citā gaismā, ka nemaz nav tā, kā viņš tev visu laiku teica. Tas liecina tikai vienu – realitāte maina tavus pieņēmumus! Esi pats sev autoritāte, jo pats esi resursiem bagāta vide. Tu pats esi savas dzīves un izvēles saimnieks, pats sev tiesnesis un sprieduma izpildītājs, pats radi savu prieku un pats izraudi savu sāpi.
Filosofiskais Gaidītājs. Pieņēmumi par vēlamo.
Es zinu, ka ir dzīvē ir brīži, kad gribas gaudot uz mēnesi, paslēpt galvu spilvenā un sevis ir bezgala žēl. Tajos mirkļos tavs prāts nodevīgi baro tevi ar pieņēmumiem par to, ka esi pelnījis labāku dzīvi, cienīgāku attieksmi, saprotošākus cilvēkus apkārt. Tevi moca bezjēdzīga nožēla par to, kas ir palaists garām, vai to, kas pietrūkst patiesai laimei. Tu intensīvi domā par to, kas tev nav. Varbūt tev šķiet, ka visu atrisinās nauda, varbūt karjera, iespējams, attiecības vai labāki laika apstākļi, bet varbūt tu nevari sagaidīt, kad tev dos rīcības brīvību vai labāku brīdi biznesa iespējai. Un tu darīsi to rīt, grāmata jau sen uz galda nolikta, bet šodien arvien nav laika.
Ja tu esi izvēlējies gaidīt, tad tev ir jāgaida pacietīgi. Un nesūdzies, ka dzīve tev iet garām. Tā ir tava izvēle. Apturi savu prātu, jo tas vairo domas, kas tevi maldina un kavē tukšās cerībās. Lai kas notiktu, tā ir tava mācība, lai tu iemācītos pieņemt realitāti un saprastu, ka jādzīvo šiet un tagad. Kad būsi pietiekami nogaidījis savu personīgo gaidīšanas laiku, tad rīkojies, ja vēlies patiesi mainīt kaut ko savā dzīvē! Un, protams, liktenis dažkārt mēdz lietas sakārtot pats, arī neko nedarot, pie tam, tajā veidā, kas tev ir vislabākais. Bet citi tā arī nomirst, nesagaidījuši īsto brīdi.
Vienkārši Vērotājs. Patiesība par realitāti.
Vienkārši vēro. Vēro apzināti. Iemācies vērot, lai saredzētu visu realitāti. Vēro notikumus un lietas, vēro cilvēkus un procesus. Vēro likumsakarības. Vēro sevi no malas, kā viņu, kādu citu. Vēro, ko tu dari. Ieklausies sevī. Saredzi sevi. Kā tev patīk tas, kā sevi redzi? Varbūt nepatīk? Ko tu viņam (sev) ieteiktu darīt citādāk? Kāds viņš (tu) izskatās? Kā viņš (tu) rīkojas? Vai tas ir tas, ko tu vēlies? Kāpēc tavs ekrāns rāda to, kas nav tavs, kas tā par svešu masku, nepazīstamu filmu un dīvainu lomu tev iedalīta?
Pieņēmumi, kas radušies steigā, paviršībā, augstprātīgā pārliecībā vai gluži otrādi – šaubās, bailēs un sāpēs, atņem ļoti daudz laika un enerģijas. Pieņēmumi, ko tu uzliec otram caur savu spoguli, rada pasaules greizo spoguli. Nav svarīgi vai tas tev ir labs vai slikts, jo tas tik vai tā ir greizs! Maini pats sevi, tikai tad citi mainīsies līdzi. Mani savu attieksmi, citi mainīs savējo. Maini savu rīcību, lai citiem paliek viņu rīcības izvēle. Atbilde noteikti atnāks – un tā atnāks tur, kur tu to nemeklē, tad, kad to negaidi un tad tu satiksi to, par ko tu neko šobrīd vēl nezini.
Viss šajā dzīvē ir spogulis un viss šajā dzīves skatuvē ir māksla prast sadejot ar citiem.
Pieņēmumi un realitāte. 9 soļi pieņemšanai
- Pieņēmumi ir tavs greizais spogulis;
- Greizais spogulis rāda to, ko tu pats vēlies redzēt;
- Ja ieraudzīsi realitāti, tu vari kādu brīdi justies slikti;
- Kliedz, dusmojies, raudi. Vienalga. Tā ir tava iespēja redzēt patieso atspulgu;
- Tikai patiesība ļaus saskatīt tavu īsto būtību, tavu patieso Es;
- Kad redzēsi savu būtību, tu kļūsi mierīgāks kā biji, jo atpazīsi, kas ir tavs, kas citu;
- Tu beidzot pamanīsi to, cik daudz tev apkārt cilvēku, un tik daudz tev apkārt citas realitātes;
- Un, tik, cik ir realitātes, tik arī ir patiesību, un katram tā ir sava!
- Esi pats un patiess, pārstāj tiesāt, un citiem atstāj viņu patiesību un izvēles.